Die Proteas het weliswaar die eerste eendagwedstryd in die Paarl met 74 lopies teen Australië gewen, maar hulle kon al geruime tyd nie twee agtereenvolgende wedstryde wen nie.
Die Suid-Afrikaners het die eerste wedstryde van die toets-, eendag- en T20-reekse teen Engeland gewen, net om die volgende kragmeting te verloor. Hulle sal egter vandag alles in die stryd werp om elke ongelowige Thomas verkeerd te bewys wanneer hulle die Aussies in die tweede eendagwedstryd in Bloemfontein aanvat.
Mark Boucher sal waarskynlik nie veel aan sy wenkombinasie karring nie en Janneman Malan behoort weer die kolfwerk saam met Quinton de Kock te open.
Die aksie begin om 13:00.
Hoe die Protea-span kan lyk: Janneman Malan, Quinton de Kock, Temba Bavuma, Kyle Verreynne, Heinrich Klaasen, David Miller, Andile Phehlukwayo, Keshav Maharaj, Anrich Nortjé, Lungi Ngidi en Tabraiz Shamsi.
Die Springbok-vuurvreter Pieter-Steph du Toit het vir die tweede keer 'n operasie ondergaan nadat hy 'n hematoom-besering in sy regterbeen opgedoen het.